Niels Bloch Jespersen (S), 2001-04-05:
Med dette beslutningsforslag ønsker Venstre, De Konservative og Dansk Folkeparti en væsentlig beskæring på miljøområdet uafhængig af og på tværs af eksisterende lovgivning og politiske aftaler, herunder af midler, der er bundet til at blive tilbageført til erhvervslivet.
Sådan må man forstå det, for der er jo ingen nærmere uddybning.
Det er jo noget af en politisk markering.
Hvor er Venstres grønne fernis blevet af?
Det var altså kun på skrømt, når Venstre gang på gang her i Folketingssalen har forsøgt at give indtryk af, at Venstre er et miljøvenligt og grønt parti.
Hvad er der blevet af Venstres og De Konservatives årelange taler om at styrke det internationale miljøsamarbejde i EU?
For mange af de projekter og puljemidler, man i dag går til angreb på, er jo netop afsat ofte i brede politiske forlig for at fremme realiseringen af den fælles miljøpolitik i Europa.
Jeg kan se, at forslagsstillerne påstår, at der har været såkaldte afløbsproblemer, dvs. problemer med at få brugt de bevilgede midler.
Selv om der har været for få ansøgninger til nogle af energimidlerne, betyder det jo ikke, at der ikke er behov for nyudvikling og omlægning af energiområdet, bl.a. fordi Danmark er fuldt og helt indstillet på at leve op til Kyotoaftalen.
Det troede jeg i øvrigt også, at Venstre og De Konservative var, eller hvad?
For selv om det går ret godt med reduktion af CO2-udslippet her i landet, så er der langt til målet.
De afsatte penge skal nok finde fornuftig anvendelse.
Desværre løfter forslagsstillerne ikke sløret for, hvilke konti det er, at man ønsker, der skal gennemføres de betydelige reduktioner på, som man nævner.
Er det på kontoen til overvågning og forebyggelse af forurening med pesticider af små vandforsyninger, eller er det de afsatte midler til forskning vedrørende pesticiders effekt på sundhed?
Er det midlerne vedrørende jordforurening?
Er det lokalt arbejde med grønne guider?
Er det Den Grønne Fond, eller er det programmet for renere produkter?
Hvad med den internationale miljøbistand til Østeuropa?
Skal den også rammes?
Finder forslagsstillerne, at der ryddes for meget op i det tidligere miljøsløseri i vores nabolande mod Øst?
Er det midlerne, der er afsat til støtte til forureningstruede vandindvindinger og økologisk omstilling?
Jeg spørger bare.
Jeg synes faktisk, at forslagsstillerne skylder dette høje Ting og ikke mindst den befolkning, der bekymrer sig om de stigende miljøproblemer her i landet og mange andre steder på kloden, at præcisere lidt nærmere, på hvilket område af Miljø- og Energiministeriets budget man mener, at der er overflod.
Jamen hvad er meningen?
Ønsker forslagsstillerne her nogle få måneder inde i finansåret, at Folketinget skal revidere finansloven?
Det er hovedløs politik.
Der er lang tid til valgkampen.
Regeringen er i arbejdstøjet.
Der skal måske først være valg om 3/4 år eller længere.
Men det er dårligt timet.
I Socialdemokratiet er vi løbende parate til at se på, om det er muligt at effektivisere og mere præcist målrette forvaltningen af forsøgspuljer og tilskudsordninger.
Men det skal ske med overholdelse af indgåede politiske aftaler og mål.
Socialdemokratiet kan således ikke på det foreliggende grundlag støtte forslaget.